Boete van R10,9 m. vir duur gesigmaskers | Netwerk24
Deur William Horne 29 April 2020 18:36
Die Mededingingskommissie het amptelik aanbeveel dat 'n verskaffer van gesigmaskers wat sy pryse buitensporig verhoog het, met 'n boete van R10,9 miljoen gestraf word.
'n FFP1-stofmasker. Foto: PPE Distributors
Matus, 'n nasionale verspreider van stofmaskers en ander beskermende toerusting, het volgens die kommissie die pryse van FFP1- en FFP2-stofmaskers buitensporig verhoog te midde van die nasionale ramptoestand sonder dat sy verskaffers se pryse gestyg het.
Die prysverhoging het dus regstreeks tot 'n styging in sy bruto wins gelei, wat ingevolge regulasies van die ramptoestand onwettig is.
Die kommissie het nou die saak met sy aanbevelings oor straf na die Mededingingstribunaal verwys vir bekragtiging.
Matus, wat ná konsultasie skuld beken het, sal 'n boete van R5,9 miljoen betaal aan die kommissie en R5 miljoen aan die Solidariteitsfonds skenk.
Die maatskappy sal ook vir die duur van die ramptoestand sy winsmarge verlaag tot waar dit op 16 Februarie was en dit daar hou.
Dié maatreëls sal geld totdat gesigmaskers en ander beskermende toerusting nie meer kragtens die ramptoestand as noodsaaklike items beskou word nie.
Volgens die kommissie het Matus ingestem tot die voorwaardes.
Die kommissie, wat hoofsaaklik fokus op sake wat verband hou met die Covid-19-pandemie en die staat van inperking, is op die oorlogspad teen maatskappye wat pryse kunsmatig opstoot om baat te vind by die ramptoestand.
Luidens 'n verklaring wat Woensdag deur die kommissie uitgereik is, is hy in die proses om talle ander maatskappye, soos apteke, te straf nadat hulle die pryse van produkte opgejaag het. Ook hulle sal boetes moet betaal of liefdadigheidskenkings moet maak.